Adolf Thune-Larsen

Adolf Edvard Thune-Larsen (født 6. juni 1870 i Kristiania, død 4. oktober 1958) var en norsk grossist og politiker (H).

Han var sønn av grossist Anton Ludvig Larsen og Randine Erichsen og gift med Signe Augusta Halvorsen. Han reise i et par år i Frankrike og Tyskland, tok studentereksamen ved Kristiania Handelsgymnasium i 1888, og gikk handelsskole i York i England i 1889. I 1893 ble han ansatt i Halvorsen & Larsens papirforretning i Kristiania, der han var prokurator fra 1896 og administrerende direktør 1900–1925. De største eierne i virksomheten var Thune-Larsen og hans svigerfar, Andreas Halvorsen. Fra 1929 var Thune-Larsen grossist med egen agenturforretning i blant annet papir, emballasje og kontorartikler.

Blant Thune-Larsens mange verv kan nevnes stifter og første formann i Papirgrossisternes Landsforening fra 1905, styremedlem i Den Norske Husflidsforening fra 1907 viseformann i Christiania Handelsstands Forening 1915–1916, formann i Norges Handelsstands Forbund 1919–1924 og styremedlem ved husstellskolen Eugenia stiftelse.

Thune-Larsen var medlem av Kristiania bystyre 1913–1916 og formann i Kristiania Høyre i 1919. Han var 1. vararepresentant til Stortinget fra Hammersborg krets i Kristiania 1919–1921, og møtte som vararepresentant for Olaf Rustad i Stortingets næringskomité fra februar til mars 1920.

Thune-Larsen var ridder av 1. klasse av Vasaordenen, Nordstjerneordenen og Dannebrogordenen.

 Referanser 

 Eksterne lenker 


Kategori:Høyre-politikere i Oslo
Kategori:Vararepresentanter til Stortinget
Kategori:Norske forretningsfolk
Kategori:Vasaordenen
Kategori:Nordstjerneordenen
Kategori:Mottakere av Dannebrogordenen‎
Kategori:Personer fra Oslo
Kategori:Alumni fra OHG